**ЗАДАНИЕ**

за предоставяне на социалната услуга **„Център за социална рехабилитация и интеграция“** с основни дейности: „Информиране и консултиране (като общодостъпна и като специализирана услуга)“; „Oбщностна работа“; „Застъпничество и посредничество“; Терапия и рехабилитация; „Обучение за придобиване на умения (като общодостъпна и като специализирана услуга)“; „Подкрепа за придобиване на трудови умения (за младежи над 16-годишна възраст)“ на територията на Столична община **с капацитет 30 места.** **Предоставяните услуги в Центъра са специализирани в областта на работата с деца и младежи от аутистичния спектър.**

„Център за социална рехабилитация и интеграция“ е форма на почасова подкрепа на деца и младежи, свързана с извършване на рехабилитация и социални и психологически консултации, съдействие за професионално ориентиране и реализация, възстановяване на умения за водене на самостоятелен живот, изготвяне и осъществяване на индивидуални програми за социално включване.

Дейностите, които следва да се осъществяват в „Център за социална рехабилитация и интеграция“ са:

* "Информиране и консултиране" (като общодостъпна и като специализирана услуга) е дейност за изследване и разбиране заедно с лицето на проблеми и затруднения, които то среща за постигане на основните цели в неговия живот, и запознаване със и обмисляне на възможните решения и действия за преодоляването им.
* "Общностна работа" е съвкупност от дейности, които се осъществяват в уязвими общности или групи, насочена към превенция и защита, както и към стимулиране на общностното развитие.
* "Застъпничество" е дейност за подкрепа на лицето да защити и да отстоява своите права и потребности в рамките на налични правни и административни процедури.
* "Посредничество" е осъществяване на взаимодействие и координация между служител, осъществяващ дейности по предоставяне на социални услуги, със служител/служители от други услуги или от различни институции, организации и административни органи в интерес на заинтересовано лице, което има нужда от конкретна подкрепа за реализиране на своите права и потребности.
* „Терапия" е съвкупност от различни дейности за развиване, възстановяване, поддържане или подобряване на социални умения, умения за самообслужване, комуникация, разрешаване на емоционални конфликти, овладяване на поведението, понижаване на тревожността, подобряване на самооценката, възможностите за труд и други, както и социализиращи дейности за лица във висок риск от социално изключване.
* "Рехабилитация" е дейност, която има за цел да подобри физическата сила и функционалното здраве на лица с увреждания и лица с проблеми в опорно-двигателния апарат и ставите, както и възстановяване и развитие на сензорните умения на лица с увреждания, извън обхвата на медицинската рехабилитация.
* „Обучение за придобиване на умения“ (като общодостъпна и като специализирана услуга) е дейност, която се осъществява в специализирана среда или мобилно, за подготовка на деца и пълнолетни лица за придобиване на умения за самостоятелност, независим живот, самостоятелно справяне с проблеми и затруднения, както и умения за грижа и подкрепа за деца и за зависими от грижа членове на семейството.
* „Подкрепа за придобиване на трудови умения“ (за младежи над 16-годишна възраст) е дейност, която се осъществява в специализирана среда или мобилно, за подготовка и придружаване на лица с трайни увреждания за придобиване на умения за участие в трудови дейности.

Услугата функционира при спазване на следните принципи:

* Гарантиране на най-добрия интерес на детето, съгласно Конвенцията на ООН за правата на детето;
* Зачитане на достойнството и личността на детето;
* Зачитане на индивидуалните особености на всяко дете и младеж, и прилагане на индивидуален подход при предоставянето на услуги;
* Гарантиране на достъп и включване в образователни и обучителни програми в съответствие със степента на развитие;
* Уважение към личната история, етническа и културна идентичност на детето;
* Насърчаване на взаимоотношенията между детето/младежа със значими за него хора и външния свят;
* Поверителност;
* Работа в екип и междуинституционално сътрудничество.;